tartuNLP/wikipedia-smugri-20251201 huggingface dataset:
Berliinin isku 2016

Berliinin isku 2016 tapahtui 19. joulukuuta 2016 noin kello 20 paikallista aikaa, kun tunisialainen mies Anis Amri ajoi Scania-merkkisellä rekka-autolla väkijoukkoon Breitscheidplatzilla Berliinin joulumarkkinoilla Saksassa. Iskussa kuoli 12 ihmistä ja 48 loukkaantui. Liittokansleri Angela Merkelin mukaan kyseessä oli terrori-isku ja myöhemmin terroristijärjestö Isis ilmoitti olleensa iskun takana.
Iskussa kuoli seitsemän saksalaista, yksi Tšekin, yksi Ukrainan, yksi Italian, yksi Israelin ja yksi Puolan kansalainen.
Yksi iskun 12 uhrista oli puolalaisen kuljetusyrityksen omistaman kuorma-auton alkuperäinen kuljettaja, 37-vuotias Lukasz Urban, joka löytyi iskun jälkeen auton hytistä puukotettuna ja ammuttuna. Häntä oli ammuttu päähän noin kolme tuntia ennen iskua, mutta hän saattoi kuitenkin olla hengissä vielä iskun aikanakin. Lehtitietojen mukaan rekan pysäytti sen hätäjarrutusjärjestelmä.
Eräs silminnäkijä lähti seuraamaan pakenevaa miestä ja oli samalla matkapuhelimellaan yhteydessä poliisiin. Hän kuitenkin menetti välillä näköyhteyden pakenijaan ja poliisi otti aluksi kiinni väärän miehen, joka päästettiin myöhemmin vapaaksi.
Rekan hytistä löytyi tunisialaisen Anis Amrin karkotuspäätöksen keskeyttämisestä kertova asiakirja henkilötietoineen. Hänet etsintäkuulutettiin ja hänen kiinni saamisestaan luvattiin 100 000 euron palkkio.
Iskusta epäilty Anis Amri kuoli tulitaistelussa kahden poliisin kanssa Sesto San Giovannin rautatieasemalla Italian Milanossa aamuyöllä 23. joulukuuta. Poliisit kysyivät ensin Berliinistä Hollannin Nijmegeniin, sieltä bussilla Ranskan Lyoniin, josta junalla Chambéryyn, sieltä junalla Torinoon ja sieltä junalla Milanoon tulossa olleelta Amrilta henkilöllisyyspapereita. Silloin Amri veti esiin mukanaan olleen aseen ja ampui haavoittavasti Christian Movio -nimistä poliisia olkapäähän. Tämän jälkeen Luca Scatà -niminen poliisi ampui kaksi luotia Amriin. Poliisit antoivat Amrille ensiapua ja hän eli vielä 10 minuuttia kunnes kuoli.
Amri oli ollut Italiassa pitkään ennen lähtöään Saksaan. Hän tuli Tunisiasta Italiaan, koska hän oli saanut syytteen aseellisesta ryöstöstä kotimaassaan. Italiassa hän haki turvapaikkaa alaikäisenä, mutta joutui pian vangituksi kolmeksi ja puoleksi vuodeksi varkaudesta, uhkailusta ja tulipalon sytyttämisestä koulussa. Vapauduttuaan Italian vankilasta hän sai käännytyspäätöksen, mutta palautus Tunisiaan ei onnistunut ja se vanhentui, koska Tunisia ei tunnustanut Amria. Italian viranomaiset määräsivät hänet poistumaan Italiasta, jonka jälkeen hän matkusti Saksaan, jossa hän haki uudestaan turvapaikkaa.
Tunisiassa pidätettiin jouluaattona 24. joulukuuta kolme ihmistä, joista yksi on Amrin sukulainen. Tunisian sisäministeriön mukaan epäillyt olivat terroristisolun jäseniä ja liittyivät Amriin.
Amrin motiivina tekoonsa oli kosto muslimien pommittamisesta. Hän esiintyy videolla, jonka julkaisi 23. joulukuuta 2016 Isistä lähellä oleva uutistoimisto Amaq.
Marokon tiedustelupalvelu oli varoittanut Saksaa kahdesti, 19. syyskuuta ja 11. lokakuuta 2016 Amrin valmiudesta tehdä terroristinen hyökkäys.
Kolga-Jaani

Kolga-Jaani on pienkauppala ja entinen kunta Viron Viljandimaan maakunnassa. Pienkauppala sijaitsee maakunnan koillisosassa Viljandin kunnassa Võrtsjärven pohjoispuolella. 
Vuoden 2017 kuntauudistuksessa Kolga-Jaani ja Tarvastu liittyivät Viljandin kuntaan. 
Entinen kunta.
Kuntaan kuului Kolga-Jaanin pienkauppala ("alevik") ja 15 kylää: Eesnurga, Järtsaare, Kaavere, Lalsi, Leie, Lätkalu, Meleski, Oiu, Otiküla, Odiste, Oorgu, Parika, Taganurga, Vaibla ja Vissuvere.
Väestö.
Kunnassa oli arviolta 1 429 asukasta (vuonna 2016) ja sen pinta-ala oli 313,34 neliökilometriä.
Vuonna 2011 Kolga-Jaanin kunnassa oli 1 309 asukasta, joista 1 293 (98,8 %) oli virolaisia, 12 (0,9 %) venäläisiä ja 6 (0,5 %) muita kansallisuuksia.
Kõo

Kõon kunta () oli kunta Virossa Viljandimaan maakunnassa. Viron kuntauudistuksen osana 21. lokakuuta 2017 Kõon, Kõpun ja Suure-Jaanin kunnat sekä Võhman kaupunki yhdistyivät uudeksi Põhja-Sakalan kunnaksi.
Kunta sijaitsi maakunnan pohjoisosassa Viljandin pohjois- ja Paiden eteläpuolella. Siellä oli arviolta 1 047 asukasta (vuonna 2016) ja sen pinta-ala oli 149,44 neliökilometriä.
Kuntaan kuului 15 kylää: Arjassaare, Arussaare, Kangrussaare, Kirivere, Koksvere, Kõo, Loopre, Maalasti, Paaksima, Paenasti, Pilistvere, Saviaugu, Soomevere, Unakvere ja Venevere.
Väestö.
Vuonna 2011 Kõon kunnassa oli 1 014 asukasta, joista 999 (98,5 %) oli virolaisia, 9 (0,9 %) venäläisiä ja 9 (0,9 %) muita kansallisuuksia.
Fight Forever

Fight Forever on post-hardcore -yhtye Disco Ensemblen kappale ja single yhtyeen tulevalta 27. tammikuuta 2017 julkaistavalta studioalbumilta "Afterlife". Kappale sai Radio Rockin ”Rautaa vai roskaa” -äänestyksessä 80,9% yläpeukkua. Kappale ylsi radiosoittolistan sijalle 49, ja pysyi listalla yhteensä 7 viikkoa.
Kappaleesta kuvattiin musiikkivideo.
Cyprien Sarrazin

Cyprien Sarrazin (s. 13. lokakuuta 1994) on ranskalainen alppihiihtäjä. Hän asuu Veynes'ssä ja edustaa 
E.C. Champsaur -seuraa.
Sarrazin kilpaili maailmancupissa ensimmäisen kerran Chamonix'ssa helmikuussa 2016 sijoittuen alppiyhdistetyssä 29:nneksi. Ensimmäisen voittonsa hän saavutti uransa seitsemännessä maailmancup-kilpailussa, Alta Badian parisuurpujottelussa joulukuussa 2016. Tätä ennen hän oli sijoittunut maailmancupin osakilpailussa parhaimmillaan 24:nneksi. Hän oli toinen Alta Badian suurpujottelussa joulukuussa 2019.
Kolmena seuraavana kautena Sarrazinin parhaat maailmancup-sijoitukset olivat kuudes sija Val Gardenan syöksylaskussa joulukuussa 2022 ja kahdeksas sija Cortina d’Ampezzon supersuurpujottelussa tammikuussa 2023. Hän sijoittui joulukuussa 2023 neljänneksi Val Gardenan supersuurpujottelussa ja syöksylaskussa. Vajaat kaksi viikkoa myöhemmin hän otti uransa toisen maailmancup-voiton Bormion syöksylaskussa. Tammikuussa 2024 hän sijoittui toiseksi Wengenin molemmissa syöksylaskuissa ja voitti supersuurpujottelun. Hän voitti Kitzbühelin molemmat syöksylaskut. Hän sijoittui syöksylaskun maailmancupissa toiseksi ja maailmancupin kokonaiskilpailussa viidenneksi. Kaudella 2024–2025 hän sijottui Beaver Greekin supersuurpujottelussa toiseksi.
Sarrazin on voittanut neljä Euroopan cupin ja kaksi Etelä-Amerikan cupin kilpailua, jotka yhtä lukuun ottamatta ovat olleet suurpujottelua.
Sarrazin kilpaili Pekingin olympialaisissa 2022 suurpujottelussa mutta keskeytti ensimmäisessä laskussaan.
Eino Svinhufvud

Eino Gustaf Svinhufvud (28. marraskuuta 1896 Helsinki – 1. elokuuta 1938 Kangasniemi) oli suomalainen agronomi. Hänen isänsä oli presidentti P. E. Svinhufvud.
Svinhufvud kirjoitti ylioppilaaksi Helsingin Uudesta yhteiskoulusta 1914 ja opiskeli sen jälkeen Helsingin yliopistossa maataloustiedettä, valmistuen agronomiksi vuonna 1919. Tämän jälkeen hän toimi maamieskoulun opettajana Kurkijoella ja Kajaanissa vuoteen 1922 saakka sekä Wärtsilä Oy:n tilanhoitajana Värtsilässä 1922–1924. Vuodet 1924–1934 Svinhufvud oli Suomen Suoviljelysseuran koeaseman johtajana Ilmajoella ja 1934–1938 maatalouskoulun yliopettajana Järvenpäässä. Hän viljeli myös itse Kangasniemen Ohensalon kylässä sijainneita maa- ja metsätiloja aina kuolemaansa saakka. Maatalous- ja metsätieteiden tohtoriksi Svinhufvud väitteli vuonna 1934 suon polttoviljelyksen vaikutuksista. Hän kuoli leukemiaan elokuussa 1938 vain 41-vuotiaana.
Svinhufvud osallistui vuoden 1918 sisällissotaan valkoisten joukoissa. Hän kuului eversti Hans Kalmin johtamaan Pohjois-Hämeen rykmentin 1. pataljoonaan. Jääkäriluutnantti Anton Eonsuun muistelmien mukaan Svinhufvud johti jonkin aikaa Hennalan vankileirillä toiminutta teloitusryhmää, kunnes sai tehtävästä tarpeekseen ja hänen tilalleen tehtävään valittiin toinen henkilö. Yhteensä Hennalassa ammuttiin noin 500 punaista, joista 200 oli naisia. Myöhemmin Svinhufvud oli mukana äärioikeistolaisen Lapuan liikkeen toiminnassa. Keväällä 1932 Svinhufvud oli valmiina osallistumaan Mäntsälän kapinaan, mutta hänen isänsä P. E. Svinhufvud puuttui asiaan ja riidan jälkeen Eino Svinhufvud luopui aikeistaan.
Sugar &amp; Spice (The Searchersin albumi)

Sugar &amp; Spice on brittiläisen The Searchers -yhtyeen vuonna 1963 julkaistu toinen albumi. Se nousi Britannian albumilistan viidennelle sijalle. Nimikappale ”Sugar &amp; Spice” ylsi singlelistan toiselle sijalle. Albumi on ajalleen tyypillisesti koottu yhden hitin ympärille, muiden kappaleiden ollessa yhdysvaltalaisia rock and roll -standardeja. The Coasters -cover ”(Ain’t That) Just Like Me” muodostui pieneksi hitiksi Yhdysvalloissa.
Edfs

Edfs on VR:n omistama ja liikennöimä kaksikerroksinen konduktööri-/palveluvaunu. Vaunun toisessa päädyssä välitasolla on konduktöörin hytti. Ylätasolla on wc, matkatavaratilaa, puhelinkoppi, 31 istumapaikkaa ja leikkitila. Alatasolla on 22 istumapaikkaa, 2 pyörätuolipaikkaa, matkatavaralokeroita, pyörätelineitä ja inva-wc. Toisen puolen välitasolla on perhehytti (4 paikkaa).
Vaunuja tilattiin yhteensä 31 kappaletta vuosina 1998, 2006 ja 2010. Vaunut toimitettiin vuosina 2000–2002, 2007–2008 ja 2011–2012.
Indrek Saar

Indrek Saar (s. 20. helmikuuta 1973 Kingissep) on virolainen näyttelijä ja sosiaalidemokraattinen poliitikko. Hän toimi Viron kulttuuriministerinä Taavi Rõivasin toisessa hallituksessa ja Jüri Ratasin ensimmäisessä hallituksessa vuosina 2015–2019.
Saar kävi koulunsa Kuressaaressa ja valmistui Tallinnan Viron musiikki- ja teatteriakatemiasta. Hän työskenteli näyttelijänä ja ohjaajana Rakveren teatterissa vuosina 1996–2005. Hän oli 2002–2007 Rakveren kaupunginvaltuuston varapuheenjohtaja. Vuosina 2004–2005 hän oli NO99-teatterin johtaja ja neuvonantaja ja 2006–2007 NO99-teatterin ja Vanalinnastuudio-teatterin toimitusjohtaja. 
Saar näytteli 1995–2003 Raim Raidverin roolin pitkään jatkuneessa Eesti Televisioonin draamasarjassa "Õnne 13".
Saar sai vuoden 2007 Riigikogun vaaleissa 1 855 ääntä ja tuli valituksi. Uudestaan hänet valittiin vuoden 2011 vaaleissa 3 931 äänellä ja vuoden 2015 vaaleissa 1 944 äänellä.
Saar valittiin kesäkuussa 2019 sosiaalidemokraattisen puolueen puheenjohtajaksi. Hänen seuraajakseen valittiin helmikuussa 2022 Lauri Läänemets.
Revontulet (Luulaja)

Revontulet oli Luulajassa vuosina 1919–1927 ilmestynyt vasemmistolainen sanomalehti.
Suomalaisia punapakolaisia varten julkaistun "Revontulten" kustantajana toimi ruotsalainen vasemmistolehti "Norrskensflamman", ja sitä kutsuttiinkin "Norrskensflammanin" suomenkieliseksi painokseksi. Kahdesti viikossa 2 000 kappaleen painoksena ilmestynyttä lehteä salakuljetettiin tukholmalaisen "Viestin" tavoin Suomeen. "Revontulten" julkaiseminen keskeytyi vuonna 1921, jolloin sisällissodan pakolaiset alkoivat muuttaa Ruotsista Neuvosto-Venäjälle. Lehti ilmestyi uudelleen vuosina 1923–1924, ja vuonna 1927 julkaistiin vielä yksi numero.
Kaia Iva

Kaia Iva (28. huhtikuuta 1964 Türi, Viro – 2. marraskuuta 2023) oli virolainen poliitikko, joka toimi Jüri Ratasin hallituksen sosiaaliministerinä 2016–2019. Iva oli Riigikogun jäsen vuosina 2007–2015.
Vuosina 2002–2005 Iva oli Türin kaupunginjohtaja ja 2005–2007 Türin valtuuston jäsen. Vaalikausilla 2007–2011 ja 2011–2015 hän oli Riigikogun jäsen. Iva ei tullut valituksi vuoden 2015 vaaleissa, vaikka hänen henkilökohtainen äänimääränsä oli suurin hänen vaaleissa koskaan saamansa, yhteensä 1 684 ääntä.
Matapupu

Matapupu tai MaTaPuPu oli Helsingin pohjoisissa kaupunginosissa vuosina 1981–2002 ilmestynyt kaupunkilehti. Lehden nimi tuli sen tärkeimpien jakelualueiden nimien aluista: Malmi, Tapanila, Puistola ja Pukinmäki.
Lehden perusti vuonna 1981 ruosteenestoalan markkinointipäällikkönä toiminut 30-vuotias Heimo Laaksonen, joka ryhtyi lehden myötä media-alan yrittäjäksi. Ajatuksen hän kertoi saaneensa jo lukiovuosina avustaessaan silloin ilmestynyttä "Malmin Seutua", joka lopetettiin jo vuosikymmen aiemmin 1972. Vajaan vuoden ilmestyttyään "MaTaPuPu" voitti Helsingin kaupungin vuonna 1981 järjestämän paikallislehtien kilpailun. Helsingin kaupunginvaltuuston jäsenenäkin toiminut Heimo Laaksonen sai vuonna 2016 kotiseutuneuvoksen arvonimen. 2020-luvun taitteesta alkaen hän on toimittanut vuosittaista "MaTaPuPu"-albumia, alaotsikoltaan "Eläviä muistikuvia Malmilta, Tapanilasta, Puistolasta ja Pukinmäestä". Lehden toimintaa jatkaa useista ilmaisjakelulehdistä muodostunut "Helsingin Uutiset sekä Koillis-Helsingin Lähitieto".
Nimen muita merkityksiä.
Jo paikallislehteä aiemmin MaTaPuPu oli 1970-luvulla aluekaavoitusviranomaisten ja lehdistön käyttämä termi Malmin, Tapanilan, Puistolan ja Pukinmäen muodostamasta kokonaisuudesta. Myöhemmin nimi MaTaPuPu oli käytössä alueen kansalaishistoriaa käsittelevällä Helsingin yliopiston verkkosivustolla, jonka sisältö koottiin 2000-luvun alussa osin lehdessäkin julkaistusta aineistosta.
Games Done Quick

Games Done Quick on internetin kautta lähetettävä speedrun-hyväntekeväisyyspelitapahtuma, joka järjestetään kaksi kertaa vuodessa. Awesome Games Done Quick on talvisin järjestettävä ja Summer Games Done Quick kesäisin järjestettävä tapahtuma. Tapahtumaa on järjestetty vuodesta 2010 alkaen ja vuoden 2016 loppuun mennessä tapahtumat ovat keränneet yhteensä yli kahdeksan miljoonaa dollaria hyväntekeväisyyteen.
Sinkkiditioniitti

Sinkkiditioniitti eli sinkkihydrosulfiitti (ZnS2O4) on sinkki- ja ditioniitti-ionien muodostama epäorgaaninen ioniyhdiste. Yhdistettä käytetään pelkistimenä ja erityisesti sitä on käytetty luonnonkuitujen valkaisuun.
Ominaisuudet.
Huoneenlämpötilassa sinkkiditioniitti on valkoista kiteistä ainetta. Yhdiste on vesiliukoista ja liuokset ovat hieman natriumditioniitin liuoksia stabiilimpia. Sinkkiditioniitti on muiden ditioniittien tavoin voimakas pelkistin.
Valmistus ja käyttö.
Sinkkiditioniittia valmistetaan pelkistämällä rikkidioksidia sinkin avulla etanoliliuoksessa.
Zn + 2 SO2 → ZnS2O4
Aikaisemmin sinkkiditioniittia on käytetty suuria määriä muun muassa sellun ja muiden luonnonkuitujen valkaisussa. Sinkki-ionien aiheuttaman vesien saastumisen vuoksi yhdiste on kuitenkin nykyään yleisimmin korvattu natriumditioniitilla, jota saadaan käsittelemällä sinkkiditioniittiliuosta natriumhydroksidilla.
Lauri Helke

Lauri Helke (s. 12. heinäkuuta 1982) on tamperelainen diplomi-insinööri, kunnallispoliitikko ja halpabussiyhtiö OnniBus.com Oy:n perustaja ja entinen toimitusjohtaja. Ennen OnniBusia Helke työskenteli VR-Yhtymä Oy:ssä lähiliikenteen suunnittelupäällikkönä ja Tampereen kaupungin joukkoliikenneinsinöörinä. Syksyllä 2022 Helke jätti OnniBusin ja aloitti työt raideliikenteessä toimivan Fenniarail-yhtiön toimitusjohtajana.
vuoden 2012 kunnallisvaaleissa Helke ei tullut valituksi Tampereen kaupunginvaltuustoon vaan varavaltuutetuksi. Hän on Kokoomuksen ja RKP:n valtuustoryhmän toinen varavaltuutettu ja ikäihmisten palvelujen lautakunnan jäsen. Tampereen kaupunginvaltuusto valitsi 19. kesäkuuta 2017 Helken Tampereen kaupunkiliikenne -liikelaitoksen (TKL) johtokunnan puheenjohtajaksi, jossa toimessa hän toimi kauden 2017–2019.
Vuoden 2017 kuntavaaleissa hän sai 296 ääntä ja jäi jälleen Kokoomuksen ja RKP:n valtuustoryhmän varavaltuutetuksi.
Haparandabladet–Haaparannanlehti

Haparandabladet–Haaparannanlehti on Ruotsin Haaparannalla ilmestyvä ruotsin- ja suomenkielinen sanomalehti.
Lehden edeltäjä oli vuosina 1873–1882 ilmestynyt "Nyaste Riksgränsen", joka vuodesta 1876 lähtien sisälsi myös suomenkielistä aineistoa. Vuosina 1882–1923 se ilmestyi erillisinä suomen- ja ruotsinkielisinä painoksina nimillä "Haaparannanlehti" ja "Haparandabladet". Lehden linja muuttui vuonna 1916 vapaamielisestä oikeistolaiseksi, jolloin sen kilpailijaksi perustettiin lyhytikäinen lehtipari "Haparanda Nyheter–Haaparannan Sanomat". "Haaparannanlehti" ja "Haparandabladet" yhdistettiin kaksikieliseksi lehdeksi vuonna 1923.
"Haaparannanlehti" ilmestyi aluksi kerran ja vuodesta 1897 lähtien kahdesti viikossa. Päätoimittajina työskentelivät "Nyaste Riksgränsenia" toimittanut Theodor Grape (1882–1896), Frans Edvin Nikander (1896–1919), Erik Sixtus Georg Ruhlin (1919–1923), Carl Oscar Ahlberg (1923) ja Axel August Sammuli (1923). Yhdistetyn lehden päätoimittajina työskentelivät Axel Sammuli (1923–1932), Carl Ahlberg (1932–1933), Oscar Rova (1933–1936), Karl Örngrim ja suomenkieliseltä osalta Eva Nikula (1936–1944), Bengt Svanberg (1944–1957), Robert Schützer (1957), Sven Ritseby (1957–1963), Stig Ericsson (1963–1969), Knut Engström (1969–1978), Lars Pekka (1978–1979, 1987 ja 1992–1994), Bo Bergman (1979–1981), Eva Högkvist (1983–1986), Anita Lundström (1986–1987), Larry Havbring (1987–1988), Greger Toolanen (1988–1989), Leif Svanberg (1989–1991), Urban Prytz (1991–1992) ja Marianne Berglund (1994). Vuosina 1923–1987 kolmesti, vuonna 1987 kerran ja vuodesta 1987 kahdesti viikossa ilmestyneen lehden levikki oli enimmillään yli 5 500 kappaletta vuonna 1948.
Nykyään poliittisesti riippumaton "Haparandabladet–Haaparannanlehti" ilmestyy kahdesti viikossa. Sen levikki oli 3 600 kappaletta vuonna 2016. Päätoimittajana työskentelee vuodesta 1997 lähtien Örjan Pekka. Lehden sisällöstä noin kolme neljäsosaa on ruotsia ja loput suomea tai meänkieltä.
Mensularia nodulosa

Mensularia nodulosa (syn. "Inonotus nodulosus") on pakurikäävän sukuinen valkolahoa aiheuttava lahottajasieni, joka kasvaa yleensä korkealla pyökissä. Sen on monimuotoinen, ja sen väri vaihtelee kellertävästä tummanruskeaan, toisinaan tiilenpunainen. Toisinaan sen resupinaattinen eli pinnanmyötäinen muoto on katsottu eri lajiksi "Inonotus hastifer". Itiöemä ylittää läpimitaltaan harvoin 2,5 senttimetriä. Laji ei ole ruokasieni. Sitä tavataan Keski-Euroopassa, Skandinaviassa ja Venäjällä.
Eds

Eds on VR:n omistama ja liikennöimä kaksikerroksinen palveluvaunu. Vaunussa on 83 normaalia ja kaksi invapaikkaa, kaareva perhehytti, matkatavaralokerikko ja pyörätuoliluiskat ovilla. Vaunun alakerrassa on suuri inva-WC ja yläkerrassa tavallinen pieni käymälä. Yläkerran toisessa päädyssä on lasten leikkitila, jossa on liukumäki, leikkiveturi sekä lastenkirjoja ja pelejä.
VR tilasi vuonna 1998 yhteensä 12 Eds-vaunua, jotka tulivat liikenteeseen vuosina 1998–2000. Eds oli ensi kertaa liikenteessä 2. heinäkuuta 1998 Helsingin ja Vaasan välisessä junaparissa IC 41/42. Vaunuja lisättiin aluksi tavallisiin IC-runkoihin vanhojen yksikerroksisten IC-vaunujen oheen yhdessä uusien Ed-vaunujen kanssa. Eds-vaunusta kehitettiin Edfs-muunnelma, eikä Eds:ää tilattu lisää ensimmäisen erän jälkeen. Eds liikennöi nykyisin tavallisesti kaksikerroksisten IC-runkojen vaununa numero 4 tai 2 niissä rungoissa, joissa ei ole Edfs-vaunua.
Rajalta

Rajalta oli Haaparannalla vuosina 1875–1876 ilmestynyt Ruotsin ensimmäinen suomenkielinen sanomalehti.
Alfred Lundgrenin painaman lehden tarkoituksena oli julkaista paikallisia tiedotuksia sekä koti- ja ulkomaanuutisia. Hanke jäi kuitenkin lyhytaikaiseksi. Lehden koenumero ilmestyi vuoden 1875 joulukuussa ja viimeinen kuudes numero maaliskuussa 1876. Sen jälkeen Haaparannan suomenkielisestä uutisvälityksestä huolehti "Nyaste Riksgränsen", joka muuttui vuonna 1882 "Haaparannanlehdeksi".
Spyker (1880)

Spyker tai Spijker oli vuonna 1880 perustettu hollantilainen yritys, jonka perustivat Jacobus ja Hendrik-Jan Spijker valmistamaan hevosvaunuja.
Yrityksen 1898 valmistama valjakkovetoinen "Kultainen Vaunu" on yhä alankomaan kuningashuoneen käytössä nykyään.
Yritys valmisti henkilöautoja, kuorma-autoja sekä myös muutamia lentokoneita. Yrityksen innovaatioihin lukeutuu Spyker 60 H.P. vuonna 1903, jossa oli nelipyöräveto yhdellä moottorilla ja mekaanisella voimansiirrolla. 
Yritys lopetti toimintansa 1926.
Nimen otti uudelleen käyttöönsä Spyker Cars, joka on perustettu vuonna 1999.
Pohjolan Sanomia

Pohjolan Sanomia oli Ruotsin Haaparannalla vuosina 1886–1888 ilmestynyt sanomalehti.
Kirjanpainaja Alfred Lundgrenin julkaisema "Pohjolan Sanomia" perustettiin vanhemman "Haaparannanlehden" kilpailijaksi. Lehti osallistui Länsipohjan kielikysymyksestä käytyyn keskusteluun, mutta sen journalistinen taso oli muuten alhainen. Kerran viikossa ilmestyneiden "Pohjolan Sanomien" toimittajana työskenteli P. A. Mörtberg.
Pohjola (Haaparanta)

Pohjola oli Ruotsin Haaparannalla vuosina 1896–1898 ilmestynyt sanomalehti.
"Haaparannanlehden" kilpailijaksi perustettu "Pohjola", alaotsikoltaan "Sanomalehti pohjoiskansoille" oli ohjelmaltaan vapaamielinen ja raittiusystävällinen. Sen kieltä on kuvattu erikoislaatuiseksi yhdistelmäksi kalevalankieltä ja Tornionlaakson murretta. Kahdesti viikossa ilmestyneen lehden julkaisijoina ja toimittajina työskentelivät kirjanpainaja Carl Johan Berg (1896–1897), entinen kansakoulunopettaja Per Anders Mörtberg (1897), vankilanjohtaja Arthur Burman (1897–1898) sekä Fr. E. Lindroth (1897) ja A. Nielmi (1898).
Haaparannan Sanomat

Haaparannan Sanomat oli Ruotsin Haaparannalla vuosina 1916–1917 ilmestynyt sanomalehti. Sen rinnalla julkaistiin ruotsinkielistä "Haparanda Nyheteriä".
Lehti perustettiin vapaamielisestä oikeistolaiseksi muuttuneen "Haaparannanlehden" kilpailijaksi. Ruotsinkielisen osan päätoimittaja ja molempien lehtien vastaava julkaisija oli Pär Axelsson. Suomenkielistä osaa toimitti Arvi Hällfors. "Haaparannan Sanomat–Haparanda Nyheter" ilmestyi kahdesti viikossa vain vuoden ajan.
Aviotehas PN-3

Aviotehas PN-3 oli virolainen yksimoottorinen kaksipaikkainen tiedustelu- ja hävittäjälentokone. Konetyypin ensimmäiset piirustukset piirsi Virossa asunut insinööri Küttner vuonna 1935. Küttner muutti tosin vuonna 1937 Saksaan, minkä jälkeen projektia jatkoivat Voldemar Post, Rein Tooma ja E. Lesta. Prototyyppi valmistui vuonna 1938 ja lensi ensilentonsa seuraavan vuoden tammikuussa. Viron ilmavoimien suhteellisen heikon varustelutason seurauksena sotilaslentäjät ja sanomalehdet alkoivat nimittää uutta konetyyppiä humoristisesti ”isänmaan pelastajaksi” (). Kuusi konetta oli tarkoitus valmistaa vuoden 1940 aikana, mutta suunnitelmat jäivät Neuvostoliiton miehitettyä Viron. 31 tuntia 104 lennolla lentäneen prototyypin lennot päättyivät, kun miehityshallinto päätti ottaa haltuunsa sen voimalaitteen vuonna 1940.
Rakenne.
PN-3 oli sekarakenteinen, koneen rungossa käytettiin kankaalla pinnoitettua teräsputkirakennetta, siipien olleessa kokonaan puurakenteiset. Eturunko oli alumiinipinnoitettu ohjaamon etuistuimesta koneen nokkaan. Koneen kaksipaikkainen ohjaamo oli varustettu kaksoisohjaimin.
Taloudellisten rajoitteiden takia prototyyppi ei saanut sisäänvedettäviä laskutelineitä. Prototyyppi sai väliaikaisena ratkaisuna voimalaitteekseen Viron ilmavoimien Hawker Hart -hävittäjän varamoottorin, nestejäähdytteisen Rolls-Royce Kestrel -V12-moottorin. Myöhemmin valmistettavaksi suunnitelluissa koneissa oli tarkoitus käyttää sisäänvedettäviä telineitä ja noin tuhannen hevosvoiman V-moottoria.
Prototyyppi oli suhteellisen liikehtimiskykyinen, saavuttaen vaakalennossa 395 km/h huippunopeuden 4 000 metrin korkeudessa. Tehokkaamman moottorin ja sisäänvedettävien laskutelineiden odotettiin nostavan konetyypin huippunopeuden jopa yli 500 kilometriin tunnissa.
Tulkoon joulu – akustisesti

Tulkoon joulu – akustisesti on 6. marraskuuta 2015 Spinefarm Recordsin julkaisemana ilmestynyt Raskasta joulua -projektin albumi. Sillä suomalaiset rock- ja metallimuusikot esittävät uudelleensovitettuja versioita joululauluista, edellisistä levyistä poiketen akustisesti. Se on kuudes projektin julkaisema levy. Levyä on myyty joulukuuhun 2016 mennessä yli 12 000 kappaletta, mikä oikeuttaa kultalevyyn.
Albumi debytoi Suomen virallisen listan sijalla 8, ja pysyi listalla yhteensä 14 viikkoa.
Ajosimulaattori

Ajosimulaattori voi tarkoittaa yleisesti ajopelin kaltaista simulaatiopeliä viihdekäyttöön, mutta myös tutkimus- ja tuotekehityskäyttöön sekä ajo-opetukseen ja koulutukseen soveltuvaa simulaattoria.
Ammattimaiset simulaattorit.
Ammattikäyttöön tarkoitetuissa simulaattoreissa voi olla oikeaa vastaava auto todenmukaisuuden saamiseksi. Esimerkki vastaavasta on SIMUVEG, jota käytetään mm. kuljettajien, teiden ja laitteiden arviointiin.
Autoteollisuudessa simulaattoreita käytetään mm. kuljettajien apuvälineiden arviointiin ja kehityskäyttöön.
Simulaatiot voivat olla ns. "man-in-the-loop" mallisia, joissa ihmisen antamat syötteet ovat mukana simulaatiossa, tai ilman ihmistä suoritettavia laskennallisia malleja.
Käyttökohteita.
Käyttökohteita on esimerkiksi seuraavia:
Haasteita.
"Simulation Adaptation Syndrome" (SAS) eli simulaatioon mukautuminen on yksi tutkimuskohde parempia simulaattoreita kehitettäessä.
Tavoitteena on välttää tilanteita, joissa koehenkilö mukautuu simulaation rajoituksiin kuten epätasaiseen päivitystahtiin parantamalla päivitystä saumattomaksi.
Simulaatiopelit.
Esimerkkejä simulaatiopeleistä:
Liittoutuneet (elokuva)

Liittoutuneet ("Allied") on vuonna 2016 ensi-iltansa saanut brittiläis-yhdysvaltalainen romanttinen sotaelokuva, jonka on ohjannut Robert Zemeckis ja käsikirjoittanut Steven Knight. Päärooleissa näyttelevät Brad Pitt ja Marion Cotillard. Elokuvan ensi-ilta Yhdysvalloissa oli 23. marraskuuta 2016.
Juoni.
Toisen maailmansodan aikana kanadalainen sotilas Max Vatan ja ranskalainen vastarintataistelija Marianne Beauséjour surmaavat yhdessä Saksan suurlähettilään Casablancassa. Tämän jälkeen he pakenevat Britanniaan, jossa he menevät naimisiin ja saavat lapsen. Pian Max saa tietää, että Ison-Britannian tiedustelupalvelu epäilee Mariannea Saksan vakoojaksi.
Vastaanotto.
12. elokuuta 2017 mennessä "Liittoutuneet" oli tuottanut maailmanlaajuisesti lipputuloja noin 119,5 miljoonan dollarin arvosta. Elokuvan budjetti oli 85 miljoonaa dollaria.
"Helsingin Sanomien" elokuvakriitikko Pertti Avola antoi elokuvalle kaksi tähteä viidestä ja sanoi elokuvan olevan suurista tavoitteistaan huolimatta romanttisten sotaelokuvien persoonaton kopio. "Ilta-Sanomien" Taneli Topelius suhtautui elokuvaan myönteisemmin ja antoi sille neljä tähteä viidestä. Yhdysvaltalaisen Rotten Tomatoes -sivuston mukaan 60 prosenttia elokuvan saamista kaikista arvosteluista on ollut myönteisiä.
"Liittoutuneet" sai yhden Oscar-ehdokkuuden, kun Joanna Johnstonille myönnettiin parhaan puvustuksen Oscar-ehdokkuus. Johnston ei kuitenkaan voittanut kyseistä palkintoa.
Blue Piccolo

Blue Piccolo, on yhdysvaltalaisen trumpetisti Ted Cursonin vuonna 1976 Japanissa julkaistu albumi. Vuonna 1982 levy julkaistiin Yhdysvalloissa nimellä Ted Curson &amp; Co.. 
Kappaleet.
Kaikki kappaleet Ted Curson, ellei toisin mainita.
Tango A La Yona

 Tango A La Yona on Yonan neljäs studioalbumi, joka julkaistiin Kaiho Republicin kautta vuonna 2014. Levyllä esiintyvät myös Kyösti Mäkimattila sekä siskokset Aili Ikonen, Heini Ikonen ja Tuuli Ikonen.
Albumi debytoi Suomen virallisen listan sijalla 11, ja pysyi listalla yhteensä 4 viikkoa.
Kappaleet.
Esittäjä Yona, ellei toisin mainittu.
The Rutles

The Rutles on englantilainen rockyhtye, joka parodioi The Beatles -yhtyettä. Rutles on koomikko Eric Idlen luomus, ja sen musiikki on Neil Innesin tekemää. Innesin kirjoittamat laulut ovat helposti tunnistettavia mukaelmia Beatlesin tunnetuista lauluista.
Historia.
Eric Idle loi Rutlesin muusikko Neil Innesin musiikillisella avulla 1970-luvulla lyhytikäiseen BBC:n sarjaan "Rutland Weekend Television". Sen jälkeen Idle ohjasi yhtyeestä vuonna 1978 rock-mokumentin "All You Need is Cash", jonka soundtrack julkaistiin albumina "The Rutles" (1978).
Yhtye teki paluun 1990-luvulla ilman Eric Idleä ja teki yksittäisiä esiintymisiä sekä albumin "Archaeology" (1996), joka parodioi Beatlesin "Anthology"-kokoelmaa.
Yhtyeestä tehtiin 2000-luvulla toinen mokumentti "Can’t Buy Me Lunch".
Kalamaja (Tallinnan asuinalue)

Kalamaja on asuinalue () Põhja-Tallinnan kaupunginosassa Tallinnassa. Sen pinta-ala on 210 hehtaaria ja väkiluku 11 366 henkeä (1.1.2018). Vuoden 2014 alussa asuinalueen väestöstä 66 prosenttia oli virolaisia.
Idässä Kalamaja rajautuu Vanalinnaan (Tallinnan vanhaankaupunkiin), etelässä Kelmikülaan, lännessä Pelgulinnaan ja luoteessa Karjamaan asuinalueeseen. Kalamaja sijaitsee Paljassaaren niemen ja Viimsin niemen välisellä alueella.
Alueella oli kesäkuussa 2011 yhteensä 8 254 asukasta ja kesäkuussa 2012 asukkaita oli 8 620. 1. tammikuuta 2015 Kalamajassa asui jo 9 820 henkilöä.
Tärkeitä Kalamajassa sijaitsevia rakennuksia ovat muun muassa kulttuuri- ja urheilukeskus Linnahall, Salmen kulttuurikeskus, Kalamajan peruskoulu, Kalamajan hautausmaapuisto (entinen Kalamajan hautausmaa), Kalaranna fort ja Voltan tehdas. Alueella on myös useita satamia: Patareisadam, Kalasadam, Lentosatama ja Peetri sadam (entinen Noblessneri sadam).
Kehäkankaan jätinkirkko

Kehäkankaan jätinkirkko on Pohjois-Pohjanmaalla Raahen Pattijoella sijaitseva epävarma jätinkirkko.
Sijainti.
Jätinkirkko sijaitsee Pattijoen kirkosta noin 10,5 kilometriä kaakkoon. Se sijaitsee Kastellinperältä 1,3 kilometriä etelään olevalla kivisellä kankaalla, jota kutsutaan Kehäkankaaksi. Se muodostaa pienen mäen Yhteisenkankaan länsipuolelle ja on soistuneiden metsien ympäröimä. Mäellä on kivikkoa, joista kiviröykkiöt on rakennettu.
Jätinkirkko.
Mäen korkeimmalla kohdalla on löydetty kaksi kiviröykkiötä, joiden halkaisija on 3–5 metriä ja korkeudet 30–40 senttimetriä. Jätinkirkoksi tulkittu rakenne on maan ja kivensekainen valli, joka on pyöreähkön muotoinen. Sen pituus on 21 metriä ja leveys 20 metriä. Sitä ei ole tutkittu, mutta sitä pidetään mahdollisena jätinkirkkona.
Tutkimuksia.
Mäellä ei ole suoritettu tutkimuksia, mutta sitä on tarkastettu silmämääräisesti vuosina 1994 (Jaana Itäpalo) ja 1997 (Mika Sarkkinen).
Benny

Benny on englantilainen miehen etunimi, joka on syntynyt diminutiivina nimestä Benjamin tai Benediktus (Benedict).
Suomessa nimi Benny on Digi- ja väestötietoviraston tietojen mukaan annettu 1900-luvun alusta vuoden 2019 loppuun mennessä 492 henkilölle. Bennyn nimipäivä on suomen­ruotsalaisen kalenterin mukaan 20. joulukuuta, joka on myös Benjaminin nimipäivä.
Benny sukunimenä.
Benny on myös seuraavien henkilöiden sukunimi:
Sven Sester

Sven Sester (s. 14. heinäkuuta 1969 Tallinna, Viro) on virolainen poliitikko ja maan entinen valtiovarainministeri.
Nuoruus.
Sester suoritti koulun loppuun 1987 ja opiskeli sen jälkeen taloustieteitä ja informaatioteknologiaa Tallinnan teknillisessä yliopistossa.
Ura yritysmaailmassa.
Sester työskenteli vuosina 1990–1991 Mainor Centre for Public Opinion Researchissa tietojenkäsittelyn asiantuntijana. Vuosina 1991–1992 hän oli johtajana Selected Daily Mail Joint Enterprisessa. 1992–1999 hän oli johtotehtävissä ERI Real Estate Ltd:ssa. Sittemmin hänestä tuli Baltic Real Investments plc:n hallituksen puheenjohtaja. 2003–2005 hän oli Eesti Loton hallintoneuvoston puheenjohtaja. Vuodesta 2007 hän on ollut Roosikrantsi Hotell Ltd:n johtokunnan puheenjohtaja. 
Poliittinen ura.
Sester liittyi 1999 Isänmaan ja Res Publican liittoon. Vuosina 2002–2003 hän oli Tallinnan kaupunginvaltuuston talouskomitean varapuheenjohtaja. 2003–2007 hän oli riigikogun jäsenenä talouskomitean varapuheenjohtaja. Vuonna 2009 hän toimi talouskomiteassa, ja sen jälkeen hänestä tuli riigikogun talouskomitean puheenjohtaja. Hän on puolueensa puoluehallituksen jäsen.
Vuoden 2015 riigikogun vaaleissa Sester menetti paikkansa. Tuloksista oli epäselvyyttä, kun alkuperäisen ääntenlaskennassa toinen ehdokas Viktoria Ladõnskaja oli saanut yhden äänen enemmän kuin Sester, mutta uusintalaskennassa Sesterillä oli yksi ääni enemmän. Ladõnskaja vaati toista uusintalaskentaa, jolloin hänen äänimääränsä oli 1 393 ja Sesterin 1 392.
Sester nimitettiin 9. huhtikuuta 2015 valtiovarainministeriksi Taavi Rõivasin toiseen hallitukseen ja 23. marraskuuta 2016 Ratasin hallitukseen.
Yhdistyneen kuningaskunnan parlamenttivaalit 1945

Yhdistyneen kuningaskunnan parlamenttivaalit 1945 järjestettiin heinäkuun 5. ja 19. päivän välillä vuonna 1945. Vaaleissa 24 073 025 äänestäjää valitsivat Ison-Britannian parlamentin alahuoneen 670 jäsentä äänestysaktiivisuuden ollessa 72,8 prosenttia. Kyseessä olivat Yhdistyneen kuningaskunnan ensimmäiset parlamenttivaalit sitten vuoden 1935, koska toinen maailmansota oli estänyt vaalien järjestämisen aiemmin.
Tulokset.
Clement Attleen johtama Työväenpuolue sai parlamenttivaaleissa suurvoiton. Yhteensä 393 työväenpuolueen ehdokasta valittiin alahuoneeseen puolueen kannatuksen ollessa 48,0 prosenttia, ja se sai siten parlamenttiin laajan enemmistön. Pääministeri Winston Churchillin johtama konservatiivipuolue sai alahuoneeseen vain 197 paikkaa ja 36,2 prosenttia annetuista äänistä. Liberaalipuolueen ehdokkaita valittiin parlamenttiin 12, ja se sai 9,0 prosentin kannatuksen. Vaalituloksen seurauksena työväenpuolueen johtaja Attlee nimitettiin Yhdistyneen kuningaskunnan uudeksi pääministeriksi.
Parlamenttivaalien tulos oli yllätys, koska Churchill oli toisen maailmansodan aikana ollut niin suosittu, että hänen puolueensa voittoa oli pidetty lähes varmana. Paul Addisonin mukaan syitä konservatiivien tappioon olivat muun muassa kansan halu sosiaalisiin uudistuksiin ja se, ettei Churchillillä ollut selviä suunnitelmia sodanjälkeisen politiikan suhteen.
Plasencia

Plasencia on kaupunki Länsi-Espanjassa Extremaduran itsehallintoalueella. Kaupungin väkiluku on noin 41 000 (2015). Plasencia sijaitsee Jerte-joen varrella. 
Kaupungin historiallinen keskusta sijaitsi Hopeareitin (Ruta de la Plata) varrella. Kaupunkia asuttivat roomalaiset ja arabit 1100-luvulle saakka, jolloin kuningas Alfonso VIII valloitti sen.
Palatsit, perintökodit ja historialliset rakennukset muodostavat vanhan kaupungin. Kaupunkia ympäröi kehämuuri, jossa on torneja ja portteja. Keskusaukion (Plaza Mayor) reunassa sijaitsee kaupungintalo. Plasenciassa on uusi ja vanha katedraali.
Carl-Axel Braskén

Carl-Axel Håkan Braskén (s. 1. heinäkuuta 1996 Uusikaarlepyy) on suomalainen jääkiekkoilija, joka pelaa Suomi-sarjajoukkue Muik Hockeyssa.
Ura.
Braskén on Muik Hockeyn oma kasvatti. Kaudella 2011–2012 hän oli Jeppis Hockeyn ja MuIK:n C-nuorten yhdistelmäjoukkueen paras pistemies, maalintekijä ja syöttäjä C-nuorten II-divisioonan runkosarjassa tehoilla 18+17=35. Kaudeksi 2012–2013 Braskén siirtyi Vaasan Sportin B-nuoriin. Hän oli joukkueen paras pistemies ja maalintekijä B-nuorten Mestiksessä tehoilla 22+14=36, kuten myös seuraavalla kaudella 2013–2014 sarjatasoa ylempänä B-nuorten SM-sarjassa tehoilla 19+14=33. Kaudella 2015–2016 Braskén oli tehoilla 15+14=29 Sportin A-nuorten paras maalintekijä Niklas Sundforsin kanssa sekä joukkueen kolmanneksi paras pistemies. Hän debytoi samalla kaudella myös miesten peleissä pelattuaan kaksi ottelua lainalla Mestis-joukkue Kokkolan Hermeksessä lokakuussa 2015.
Braskén pelasi kaudella 2016–2017 Sportin SM-liigajoukkueessa jo harjoitusotteluita. Liigadebyyttinsä hän teki 20. joulukuuta 2016 Mikkelin Jukureita vastaan. Braskén merkittiin Sportin 13. hyökkääjäksi ja hän sai ottelussa jääaikaa 2.23 minuuttia. Ottelu jäi Braskénille kauden ainoaksi SM-liigassa. Hän pelasi koko muun kauden Sportin A-nuorissa. Braskén oli tehoilla 12+15=27 joukkueen paras maalintekijä Rasmus Aaltosen ja Tuomo Viitasalon kanssa sekä sijoittui sisäisessä pistepörssissä kolmanneksi.
Alkukauden 2017–2018 Braskén pelasi Sportin A-nuorissa ja hän kuului myös seuran SM-liigarinkiin. Braskén ei kuitenkaan saanut tililleen SM-liigaotteluita. Helmikuussa 2018 hän palasi loppukauden sopimuksella kasvattajaseuransa Muik Hockeyn paitaan pelaamaan Suomi-sarjaa.
Muuta.
Braskén valmistui ylioppilaaksi Vasa övningsskolasta keväällä 2015.
Riyoko Ikeda

Riyoko Ikeda (, s. 18. joulukuuta 1947 Osaka, Japani) on japanilainen mangaka ja laulaja. Hän oli yksi suosituimmista Japanilaisista piirtäjistä vuonna 1970, hän on parhaiten tunnettu "Lady Oscar"-animesarjasta.
Ura.
Ikeda on kirjoittanut ja kuvittanut monet tarinat, joista monet perustuvat historiallisiin tapahtumiin, kuten Ranskan vallankumoukseen tai Venäjän vallankumoukseen.
Hänen tunnetuin mangansa on "Lady Oscar", joka perustuu löyhästi Ranskan vallankumoukseen. Mangasta on tehty musikaaleja, osaksi animesarja sekä elokuva "Lady Oscar". 2000-luvulla Ikeda opiskeli musiikkikoulussa ja hänestä tuli laulaja.
Lehtivuori

Lehtivuori on mäki Etelä-Pohjanmaalla Kurikan kaupungissa. Se on Kurikan korkein kohta, 196 metriä merenpinnan yläpuolella. 
Alueen itäosassa korkeustasot suolla ovat alimmillaan noin 117,7 metriä mpy., alueen länsiosassa noin 150 metriä mpy. Korkeimmilleen alue ulottuu Lehtivuoren laella, jossa on teleliikennemasto, noin 196 metriä mpy. tasolle sekä tämä eteläpuolella olevan Pikku Lehtivuoren laella, jossa on laavu ja peruskartalle 191,1 metrin tasolle merkitty kolmiomittauspiste.
Historia.
Lehtivuorelta on löytynyt lukuisia tervahautoja ja tervapirttien kiukaita. 
150–170 metriä merenpinnasta oli varhaisen Ancylusjärven taso ennen vuotta 8500 eaa, joten Lehtivuori on ollut tuolloin saari.
The Words I Wrote

The Words I Wrote on V-Nastyn tekemä minialbumi, joka julkaistiin 16. lokakuuta 2013. Yhdessäkään albumin kappaleessa ei ole samplea. Albumilla on mukana singlenäkin julkaistu kappale ”All the Money”. Albumi sisältää remixin kappaleesta ”Watch It”.
Mihhail Korb

Mihhail Korb (s. 3. maaliskuuta 1980 Pärnu) on virolainen poliitikko, joka toimi Viron julkishallintoministerinä 2016–2017. Hän edustaa keskustapuoluetta.
Elämäkerta.
Korbin isä on keskustapuolueen poliitikko Valeri Korb, joka on poikansa tapaan ollut Riigikogun jäsen.
Korb on suorittanut kandidaatin tutkinnon liiketaloudessa ja maisterin tutkinnon taloustieteessä Tallinnan teknillisestä yliopistosta. Hän opiskelee samassa yliopistossa energiatekniikan kandidaatin tutkintoa varten.
Poliittinen ura.
Korb on työskennellyt Kohtla-Järven kaupunginhallinnossa vuosina 2001–2004 ja sen jälkeen Mustamäen kaupunginosahallinnon palveluksessa 2004–2005. Hän oli vuosina 2005–2011 Tallinnan Kristiinen kaupunginosajohtaja ja sen jälkeen vuoteen 2014 saakka Tallinnan keskustan kaupunginosajohtaja. 
Tallinnan kaupunginvaltuuston jäsenenä hän oli vuosina 2009 ja 2013. Riigikogun jäseneksi Korb nousi kesäkuussa 2014 Vilja Savisaar-Toomastin erottua tehtävästä.
Yksityiselämä.
Korbin perheeseen kuuluu tytär.
Özcan Melkemichel

Özcan Melkemichel (s. 21. helmikuuta 1968) on ruotsalainen jalkapallovalmentaja ja entinen jalkapalloilija. Hän toimii Allsvenskan-seura Djurgårdens IF:n päävalmentajana.
Melkemichel on etninen syyrialainen. Hän on syntynyt Turkissa ja asunut Saksassa, kunnes perhe muutti Södertäljeen vuonna 1976.
Ura.
Melkemichel aloitti jalkapalloilijan uransa Syrianskan joukkueen juniorina 1970-luvulla. Hän debytoi joukkueessa vuonna 1983 ja edusti seuraa kymmenen vuotta. Tuona aikana Syrianska kiipersi Ruotsin sarjajärjestelmässä 7. divisioonasta aina 2. divisioonaan saakka. Lopetettuaan pelaajauransa Melkemichel jatkoi uraansa Syrianskan organisaatiossa toimien muun muassa seuran urheilutoimenjohtajana. Vuonna 2003 hän nousi seuran päävalmentajaksi kahden kauden ajaksi. Hän palasi seuran peräsimeen kesken heikosti alkaneen kauden 2005 ja luotsasi Syrianskan Division 2:n aluemestariksi, mutta karsinnoissa paikka Superettaniin jäi lunastamatta.
Melkemichel jatkoi Syrianskan peräsimessä ja hänen johdollaan seura teki määrätietoista nousua kohti ylemmpiä sarjatasoja. Joukkue voitti kaudella 2008 Division 1 Norran mestaruuden ja nousi Superettaniin. Joukkueen menestys toiseksi korkeimmalla sarjatasolla oli huikeaa. Debyyttikaudella Syrianska oli neljäs ja kaudella 2010 seura voitti Superettanin mestaruuden ja nousi historiallisesti Allsvenskaniin. Hän luotsasi joukkuetta pääsarjatasolla kolme kautta, kunnes kaudella 2015 seura putosi liigasta. Kauden jälkeen Melkemichel jätti Syrianskan.
Syrianska-pestinsä jälkeen Melkemichel jatkoi uraansa AFC Unitedin peräsimessä. Debyyttikaudellaan hän luotsasi seuran Division 1 Norran mestariksi ja kaudella 2016 seura sijoittui tiukassa mestaruuskamppailussa Superettanin kakkoseksi ja nousi pääsarjaan. Kauden jälkeen Melkemichel jätti seuran ja siirtyi Djurgårdens IF:n päävalmentajaksi. Debyyttikaudellaan Melkemichel luotsasi Djurgårdenin Allsvenskanissa kolmanneksi, mikä oli seuran paras sijoitus kymmeneen vuoteen. Toukokuussa 2018 Melkemichel johdatti Djurgårdenin Ruotsin cupin voittoon, kun joukkue kaatoi finaalissa Malmön 3-0. Pokaali oli Djurgårdenin ensimmäinen sitten vuoden 2005 tuplamestaruuden.
Lil Debbien diskografia

Tämä artikkeli käsittelee Lil Debbien julkaisut:
Albumit.
Studioalbumit
Mixtapet
Minialbumit
Singlet.
Albumilta Keep it lit
Albumilta: California sweetheart pt.1
Albumilta: California sweetheart pt.2
Studioalbumilta: DEBBIE
Studioalbumilta:OG in my system
Toisena artistina
SS Rankat Ankat

 
SS Rankat Ankat (lyh. SSRA) on oululainen vuonna 2002 perustettu salibandyn erikoisseura. Seura on Pohjois-Suomen ainoa tyttö- ja naissalibandyyn erikoistunut seura ja pelaajia seurassa on noin 200 (2016). Naisten edustusjoukkue saavutti sarjanousun kolmena peräkkäisenä kautena ja nousi kaudeksi 2016–2017 ylimmälle sarjatasolle F-liigaan (silloinen Salibandyliiga).
Pelaajatoiminta sekä menestys.
Naisten liigajoukkue kaudet 2018-2021.
SSRA naisten liigajoukkue sijoittui runkosarjan kolmannelle sijalle, kaudella 2018–2019. Pudotuspeleihin vastaan tuli TPS joka voitti ottelusarjan ja SSRA aloitti kesäloman. Kausi 2019–2020 jäi pelaamatta loppuun, vallinneen koronaviruspandemian johdosta. SSRA:n naiset saavuttivat pronssia, naisten F-liigassa, kaudella 2020–2021. He voittivat Tampereen Classicin, lukemin: 8-4.
Naisten liigajoukkue kausi 2023-2024
SSRA naisten liigajoukkue sijoittui kaudella 2023-2024 runkosarjan kuudennelle sijalle ja eteni pudotuspeleihin. Puolivälierissä SSRA kohtasi SaiPan ja voitti ottelusarjan edeten välieriin. Välierissä SSRA hävisi ottelusarjan Classicille. Pronssiottelussa SSRA kohtasi FBC Loiston. SSRA hävisi pronssiottelun maalein 11-2.
Juniorit.
Juniorijoukkueita Rankat Ankat ry:ssä on neljä (kaudella 2024-2025). Juniorijoukkueista kaksi (T16, T18) pelaavat valtakunnallista sarjaa kaudella 2024-2025. Seura järjestää myös kerhotoimintaa pienemmille junioreille.
Kausi 2016–2017.
Naisten edustusjoukkue.
Kausi oli naisille menestyksekäs. Suomen Cup näytti jo suuntaa ja naiset selvittivät tiensä Cupin loppuotteluun. Vastassa oli TPS joka osoittautui tällä kertaa liian kovaksi vastustajaksi, joten Suomen Cup hopeaa Ankoille. 
Naisten salibandyliigan runkosarjan kolmannelta sijalta pudotuspeleihin tuli vastustajaksi M-Team ja voittajaksi viiden ottelun jälkeen tuli Rankat Ankat. Välierässä vastustajana oli SB-Pro joka vei loppuottelupaikan kolmella voitolla. Pronssipeli pelattiin Kastellissa, jossa vastassa oli PSS. Ankkojen oli tyytyminen rangaistuslaukauskisan jälkeen Naisten salibandyliigan neljänteen sijaan.
B-tytöt.
B-tytöt pelasivat SM-sarjassa. Sijoituksena oli runkosarjassa neljäs mutta pudotuspeleissä kärsityn tappion myötä kausi päättyi siihen.
C-tytöt.
C-tytöt pelasivat SM-sarjassa. Sijoituksena oli runkosarjan neljäs sija. Pudotuspeleissä C-tytöt etenivät välieriin voitettuaan KooVeen. Välierässä vastaan tuli Pirkkalan Pirkat, jotka etenivät loppuotteluun. Ankat pelasivat pronssiottelun SBS Wirmoa vastaan mutta joutuivat tyytymään tappion myötä neljänteen sijaan.
Peeter Põld

Peeter Siegfried Nikolaus Põld (12. heinäkuuta 1878 Puru, Virun piiri, Viron kuvernementti – 1. syyskuuta 1930 Tartto, Viro) oli virolainen pedagogi, koulunjohtaja ja poliitikko ja Viron kansanpuolueen (Eesti Rahvaerakond, ERE) jäsen. Hän oli Viron ensimmäinen opetusministeri. Tarton yliopiston kuraattorina (1918–1925) hän huolehti yliopiston opetuksen siirtymistä vironkieliseksi juuri itsenäistyneessä maassa.
Tartossa on Viron opetus-ja tiedeministeriön edessä Peeter Põldin muistomerkki
Flamman

Flamman (”Liekki”) on Tukholmassa ilmestyvä ruotsalainen vasemmistolehti. Vuoteen 1998 saakka sen nimenä oli "Norrskensflamman" (”Revontulet”).
Historia.
Malmivaarassa vuonna 1906 perustettu, mutta Luulajassa toimitettu ja painettu "Norrskensflamman" oli Ruotsin sosiaalidemokraattisen työväenpuolueen äänenkannattaja Länsipohjassa. Puolueen jakauduttua vuonna 1917 siitä tuli Ruotsin sosiaalidemokraattisen vasemmistopuolueen ja myöhemmin Ruotsin kommunistisen puolueen ja Vasemmistopuolue kommunistien lehti. Vuonna 1977 se jäi puolueen vähemmistön muodostaman Työväenpuolue kommunistien ("Arbetarpartiet kommunisterna") linjalle. Vuonna 1990 "Flamman" julistautui riippumattomaksi sosialistiseksi lehdeksi.
"Norrskensflamman" ilmestyi Luulajassa vuoteen 1987 saakka, jolloin se siirrettiin Tukholman seudulle. Lehden ilmestymistiheys on vaihdellut yhdestä kuuteen kertaan viikossa. Levikki oli enimmillään 11 000 kappaletta 1920-luvulla. Viikkolehtenä ilmestyneen "Flammanin" päätoimittaja on Anna Herdy. Vuonna 2015 lehden levikki oli 3 400 kappaletta.
Vuosina 1919–1927 "Norrskensflammanin" yhteydessä ilmestyi suomenkielinen vasemmistolehti "Revontulet". 
Vuonna 1940 lehden toimitus joutui tuhoisan pommi-iskun kohteeksi.
Peeter Põldin muistomerkki

Peeter Põldin muistomerkki on Viron tasavallan ensimmäisen opetusministerin Peeter Põldin kunniaksi Tarttoon pystytetty muistomerkki. Se sijaitsee opetus- ja tiedeministeriön edessä Peeter Põldin aukiolla ("Peeter Põllu plats", entinen "Politseiplats").
Muistomerkin on suunnitellut suunnittelukilpailun jälkeen kuvanveistäjä Ekke Väli yhdessä arkkitehti Ain Rööpsonin kanssa. Veistos paljastettiin 2008.
Pyörrevirtaustila

Pyörrevirtaustila (engl. "Vortex Ring State", VRS) on helikopterilennossa vaarallinen tilanne, jossa roottorit ajautuvat valmiiksi pyörteiseen ilmaan ja menettävät nostotehonsa.
Tilanteen on tunnettu johtavan kohtalokkaisiin onnettomuuksiin.
Tilanteesta selviämiseen on yleensä nostettava moottoritehoa hätäasetukselle sekä pyrittävä ohjaamaan kopteri pois pystyvirtauksesta.
Pelkän moottoritehon turvin helikopterit eivät yleensä selviä tilanteesta, koska se tarvitsee kaksinkertaisen tehoreserverin normaalilentoon verrattuna.
Vain Sikorsky S-64 Skycrane on todettu pystyvän tähän kuormaamattomana.
Hurstin linna

Hurstin linna on Henrik VIII:n perustama linnake Hampshiren rannikolla. Se oli osa linnojen verkostoa, joka suunniteltiin Ranskan ja Pyhän saksalais-roomalaisen keisarikunnan maihinnousua vastaan.
Kuningas Kaarle I oli vangittuna linnassa Englannin sisällissodan jälkeen. Torni rakennettiin uudelleen Napoleonin sotien aikaan vuonna 1805. Kaksi sivupatteria, joissa oli 30 raskasta tykkiä, lisättiin 1860-luvulla Ison-Britannian ja Ranskan vihollisuuksien aikaan. Linnaan on rakennettu neljä majakkaa 1700-luvulta lähtien, joista vuonna 1867 rakennettu on edelleen käytössä. Linnoitus poistettiin armeijan käytöstä vuonna 1956 ja se on nykyään English Heritagen ja yksityisen säätiön hallinnassa.
Mangaani(III)oksidi

Mangaani(III)oksidi eli mangaaniseskvioksidi (Mn2O3) on mangaani- ja oksidi-ionien muodostama epäorgaaninen ioniyhdiste. Luonnossa sitä esiintyy brauniittimineraalina. Yhdistettä käytetään magneettisena materiaalina elektroniikkateollisuudessa.
Ominaisuudet.
Mangaani(III)oksidi on huoneenlämpötilassa kiteistä ainetta ja sillä on kaksi eri kidemuotoa, jotka ovat α- ja γ-muodot. Näistä α-muodon alkeiskoppi on kuutiollinen ja väriltään se on ruskeaa. γ-Mn2O3 on alkeiskopiltaan tetragonaalista ja väriltään mustaa. Mangaani(III)oksidi on veteen liukenematonta, mutta liukenee happamiin liuoksiin. Aine voidaan pelkistää mangaani(II.III)oksidiksi kuumentamalla yli 900 °C:n lämpötilaan tai vedytyksen avulla. Happamissa olosuhteissa mangaani(III)oksidi hapettaa esimerkiksi kloridi-ionit klooriksi.
Valmistus ja käyttö.
Mangaani(III)oksidin α-muotoa voidaan valmistaa kuumentamalla mangaanidioksidia tai muita mangaanisuoloja kuten -karbonaattia, -kloridia, -nitraattia tai -oksalaattia hapen läsnä ollessa 600–800 °C:n lämpötilaan. Mustaa γ-muotoa voidaan valmistaa kuumentamalla mangaanihydroksidia hapettavissa olosuhteissa. Välivaiheena muodostuu mangaani(III)oksidin hydraattia.
4 MnO2 → 2 Mn2O3 + O2
Mangaani(III)oksidia voidaan käyttää keramiikan ja lasin värjäykseen. Sillä on myös käyttöä katalyyttinä. Tärkein käyttö on kuitenkin elektroniikkateollisuudessa käytettävien magneettisten materiaalien ja puolijohteiden valmistus.
Peeter Põldin aukio

Peeter Põldin aukio ("Peeter Põllu plats", aiemmin "Politseiplats") on puisto Tarton keskustassa Etelä-Virossa. Puistoa ympäröivät Vabaduse puiestee (Vapauden puistotie), Munga tänav, Kompanii tänav ja Gildi tänav.
Puistossa opetus- ja tiedeministeriön edessä paljastettiin 1. joulukuuta 2008 Viron ensimmäisen opetusministerin Peeter Põldin muistomerkki. Puisto nimettiin Põldin mukaan vuonna 2015. Samana vuonna puistoon sijoitettiin Tartossa vaikuttaneiden henkilöiden muistopenkkejä. Ensimmäinen penkki nimettiin 29. kesäkuuta 2015 Lucia Rohtlaanin muistoksi, toinen 17. elokuuta 2015 kirjailija Helmi Mäelon muistoksi.